TVD ทุ่ม 12.9 ลบ. ซื้อที่ดินพร้อมสิ่งปลูกสร้าง เปิดศูนย์กระจายสินค้าเชียงใหม่
TVD ทุ่ม 12.9 ลบ. ซื้อที่ดินพร้อมสิ่งปลูกสร้าง เปิดศูนย์กระจายสินค้าเชียงใหม่
TVD ทุ่ม 12.9 ลบ. ซื้อที่ดินพร้อมสิ่งปลูกสร้าง เปิดศูนย์กระจายสินค้าเชียงใหม่
29 ต.ค. 2563

บริษัท ทีวี ไดเร็ค จำกัด (มหาชน) หรือ TVD ระบุว่า ที่ประชุมคณะกรรมการของบริษัทเมื่อวานนี้ (28 ต.ค.) อนุมัติให้บริษัทเข้าทำสัญญาจะซื้อจะขายที่ดินจำนวน 3 แปลง (ติดกัน) เนื้อที่รวม 48 ตารางวา พร้อมสิ่งปลูกสร้างเป็นอาคารพาณิชย์สูง 4 ชั้น จำนวน 3 คูหา ตั้งอยู่เลขที่ 371/7-9 หมู่ที่ 1 โครงการบิสพอยท์ 1 ถนนสมโภชเชียงใหม่ 700 ปี ตำบลท่าศาลา อำเภอเมืองเชียงใหม่ จังหวัดเชียงใหม่ เพื่อทำศูนย์กระจายสินค้า (Hub) ร้านค้า (Retails) และ Call Center ในราคา 12.9 ล้านบาท
ทั้งนี้เป็นการซื้อจากนายสุเทพ ยืนยงค์วิทยากุล โดยชำระค่าที่ดินและสิ่งปลูกสร้างดังกล่าวด้วยหุ้นสามัญจดทะเบียนของบริษัท โกลบอลวัน คอร์ปอเรชั่น จำกัด ซึ่งเป็นบริษัทย่อยที่บริษัทถือหุ้นอยู่ทั้งหมด จำนวน 90,000 หุ้น (รวมส่วนที่ถือโดยกรรมการของบริษัท อีกจำนวน 1 หุ้น) มูลค่าหุ้นที่ตราไว้หุ้นละ 100 บาท คิดเป็นสัดส่วนการถือหุ้น 60% ในมูลค่า 6.05 ล้านบาท ส่วนที่เหลืออีกจำนวน 6.85 ล้านบาท จำชำระเป็นเงินสด
ขณะที่นายสุเทพ เป็นผู้ถือหุ้นสัดส่วน 16.67% ในบริษัท โกลบอลวัน คอร์ปอเรชั่น จำกัด ซึ่งประกอบธุรกิจจำหน่ายอาหารเสริม อาหารเพื่อสุขภาพ และเครื่องดื่มเพื่อสุขภาพ ในระบบขายตรงหลายชั้น
โดย TVD คาดว่าการเข้าซื้อที่ดินและสิ่งปลูกสร้างดังกล่าว เพื่อสร้างศูนย์กระจายสินค้า ร้านค้า และศูนย์บริการ Call Center ทำให้บริษัทสามารถบริหารกิจการการขายสินค้าได้มีประสิทธิภาพมากยิ่งขึ้น โดยเฉพาะพื้นที่ภาคเหนือของประเทศไทย ซึ่งจะทำให้ลดต้นทุนในการจัดซื้อ และต้นทุนการขนส่งสินค้าของบริษัท รวมทั้งสามารถให้บริการส่งมอบสินค้าให้แก่ลูกค้าได้รวดเร็วขึ้น ตลอดจนเพิ่มช่องทางการจัดจำหน่ายสินค้าของบริษัท โดยเฉพาะในแถบจังหวัดภาคเหนือของประเทศไทย และสร้างงานและผลตอบแทนให้แก่บุคลากรในพื้นที่จังหวัดเชียงใหม่และจังหวัดใกล้เคียง
ส่วนการจำหน่ายหุ้นบริษัท โกลบอลวัน คอร์ปอเรชั่น จำกัด ไม่ได้เป็นการจำหน่ายธุรกิจหลักของบริษัท ทำให้บริษัทสามารถมุ่งเน้นการดำเนินธุรกิจหลักของบริษัทได้อย่างเต็มที่